Ντέιβιντ Ίρβινγκ

Ο **Ντέιβιντ Ίρβινγκ** (*David John Cawdell Irving*, 24 Μαρτίου 1938) είναι Άγγλος αρνητής του Ολοκαυτώματος και συγγραφέας που έχει γράψει για τη στρατιωτική και πολιτική ιστορία του Β' Παγκοσμίου Πολέμου, με έμφαση στη Ναζιστική Γερμανία. Στα έργα του ισχυρίστηκε ότι ο Χίτλερ δεν γνώριζε για την εξόντωση των Εβραίων ή, αν γνώριζε, αντιτάχθηκε σε αυτήν, στηριζόμενος στο ότι δεν έχει βρεθεί συγκεκριμένη ιδιόχειρη διαταγή εξόντωσης από τον ίδιο τον Χίτλερ. Αν και οι ρεβιζιονιστικές απόψεις του Ίρβινγκ για τον Δεύτερο Παγκόσμιο Πόλεμο δεν είχαν ληφθεί ποτέ σοβαρά από τους καθιερωμένους ιστορικούς, αναγνωριζόταν κάποτε για τη γνώση του για τη Ναζιστική Γερμανία και για την ικανότητά του να ανακαλύπτει νέα ιστορικά έγγραφα.

Ο Ίρβινγκ προσχώρησε  στον ρεβιζιονισμό 1988 όταν, με βάση την ανάγνωση της ψευδοεπιστημονικής έκθεσης Leuchter, άρχισε να υιοθετεί την άρνηση του Ολοκαυτώματος, αμφισβητώντας συγκεκριμένα ότι οι Εβραίοι δολοφονήθηκαν με θανατηφόρα αέρια στο στρατόπεδο εξόντωσης του Άουσβιτς.

Η φήμη του Ίρβινγκ ως ιστορικού απαξιώθηκε όταν, κατά τη διάρκεια μιας αποτυχημένης υπόθεσης δυσφήμισης που κατέθεσε εναντίον της Αμερικανίδας ιστορικού Ντέμπορα Λίπσταντ (Deborah Lipstadt) και του εκδοτικού οίκου Penguin Books, αποδείχτηκε ότι σκόπιμα παραποίησε ιστορικά στοιχεία για την προώθηση της άρνησης του Ολοκαυτώματος. Το αγγλικό δικαστήριο διαπίστωσε ότι ο Ίρβινγκ ήταν ενεργός αρνητής του Ολοκαυτώματος, αντισημίτης και ρατσιστής, ο οποίος «για δικούς του ιδεολογικούς λόγους, επίμονα και εσκεμμένα παραποίησε και διαστρέβλωσε ιστορικά στοιχεία». Επιπλέον, το δικαστήριο διαπίστωσε ότι τα βιβλία του Ίρβινγκ είχαν παραμορφώσει την ιστορία του ρόλου του Αδόλφου Χίτλερ στο Ολοκαύτωμα για να απεικονίσουν τον Χίτλερ με ευνοϊκό τρόπο.

Στις 11 Νοεμβρίου 2005 συνελήφθη, στη Νότια Αυστρία, βάσει ενός εντάλματος που είχε εκδοθεί για διαλέξεις, στις οποίες είχε χαρακτηρίσει τους θαλάμους αερίων του Άουσβιτς και τον θάνατο έξι εκατομμυρίων Εβραίων *ως ψέματα*. Ύστερα από έφεση που άσκησε για μείωση της ποινής, αφέθηκε ελεύθερος.

Τον Απρίλιο του 2003 επισκέφθηκε την Ελλάδα, για να παρουσιάσει το δίτομο βιβλίο του ο *Πόλεμος του Χίτλερ*. Η διάλεξη έγινε στο Πολεμικό Μουσείο Αθηνών, ενώ παρών ήταν ο βουλευτής και πρώην υπουργός της Νέας Δημοκρατίας, Βύρων Πολύδωρας.

## Συγγραφικό έργο

### ιστορικά βιβλία
* «Ο Βομβαρδισμός της Δρέσδης»  (The Destruction of Dresden) (1963)
* "The Mare's Nest" (1964)
* "The Virus House: Nazi Germany's Atomic Research and the Allied Counter-measures" (1967)
* "Accident – The Death of General Sikorski" (1967) 
* «Αποκαλύψεις του Β΄ Παγκοσμίου Πολέμου - η καταστροφή της νηοπομπής PQ.17. 1942»   ("The Destruction of Convoy PQ17")  (1968) 
* "Breach of Security" (1968)
* "The Rise and Fall of the Luftwaffe, a biography of Erhard Milch" (1973)
* «Ο Πόλεμος του Χίτλερ» "Hitler's War" (1977), (1991)
* «Ρόμελ, η αλεπού της ερήμου»  ("The Trail of the Fox, a biography of Erwin Rommel") (1977)
* "The War Path" (1978) 
* «Ο πόλεμος των στρατηγών, στα ενδότερα των συμμαχικών δυνάμεων 1944 - 1945» ("The War Between the Generals") (1981), (1986), (2010)
* "Uprising!" (1981)
* "The Secret Diaries of Hitler's Doctor" (1983) 
* "The German Atomic Bomb: The History of Nuclear Research in Nazi Germany" (1983) 
* "Der Morgenthau Plan 1944–45" (στα γερμανικά μόνο) (1986)
* "Hess, the Missing Years" (1987) 
* "Churchill's War" (1987) 
* «Γκαίρινγκ - ο ισχυρός άντρας του τρίτου ράιχ» ("Göring, A biography") (1989), (2010)
* "Das Reich hört mit" (στα γερμανικά μόνο) (1989)
* "Der unbekannte Dr. Goebbels" (στα γερμανικά μόνο) (1995)
* "Goebbels – Mastermind of the Third Reich" (1996) (2014)
* «Η δίκη της Νυρεμβέργης, η τελευταία μάχη» ("Nuremberg: The Last Battle") (1996) 
* "Churchill's War Volume II: Triumph in Adversity" (1997) 
* "Hitler's War and the War Path" (2002) 
* "True Himmler" (2020) 

### μεταφράσεις
* "The Memoirs of Field-Marshal Keitel" (1965)
* "The Memoirs of General Gehlen" (1972)
### μονογραφίες
* "The Night the Dams Burst" (1973)
* "Von Guernica bis Vietnam" (στα γερμανικά μόνο) (1982)
* "Die deutsche Ostgrenze" (στα γερμανικά μόνο) (1990)
* «Πίσω από τα σίδερα - πολιτικός κρατούμενος στην Ευρώπη του 21ου αιώνα» ("Banged Up") (2008)

## Παραπομπές

Κατηγορία:Άγγλοι συγγραφείς
Κατηγορία:Αρνητές του Ολοκαυτώματος
Κατηγορία:Άγγλοι βιογράφοι